પછી કોઈએ કહ્યું કે તમે જેમને ગોળી આપો છો એ લોકોને તમે માત્ર સેવક જ નહીં, ડૉકટર જેવા પણ લાગવા જોઈએ. તો દવાની સાથોસાથ શ્રદ્ધા પણ કામ કરી જાય. એટલે અમે દવા આપતાં પહેલાં દરદીની નાડ તપાસવાનું રાખ્યું. નાડીના ધબકારા સાંભળીએ, સમજ તો પડે નહીં પણ દેખાવ કરીએ. આને કારણે હરિજનો સાથેની નિકટતા વધી. તેની સાથોસાથ મનમાં ડૉક્ટર થવાની મહેચ્છા પણ જાગી. અસ્પૃશ્યતા નિવારણની આ ઝુંબેશને કારણે ઘર અને બહાર બહુ વિચિત્ર વિરોધાભાસ પણ થતો. ઘરના પાયખાનાની સફાઈ કરનાર નથુ મહિના પછી પગાર લેવા આંગણે આવે ત્યારે મા દૂરથી આઠ આના એના તરફ ફગાવે. નીચેથી આઠ આની ઉઠાવી નથુ મારી તરફ જુએ. પછી માને કહે, તમે આભડછેટ પાળો છો પણ અમારા હકુભાઈ હરિજનવાસમાં આવીને અમારી નાડી હાથમાં લે છે.